ปั๊มเบี้ยชีวิต1.4แสนล.
ยอดขายรวมไตรมาสแรกโต5.6% ช่องทางขายผ่านแบงก์ยังนำ
6 พ.ค. 2560

ยอดขายรวมไตรมาสแรกโต5.6% ช่องทางขายผ่านแบงก์ยังนำโพสต์ทูเดย์ - ประกันชีวิตไทย เผยเบี้ยรับรวมไตรมาสแรกเติบโตดี 5.6% ทำยอดได้ 1.49 แสนล้านนางนุสรา บัญญัติปิยพจน์ นายกสมาคมประกันชีวิตไทย เปิดเผยว่า ในช่วงไตรมาสแรกที่ผ่านมา (ม.ค-มี.ค.) ธุรกิจประกันชีวิตสามารถทำเบี้ยรับรวมได้ 149,405 ล้านบาท เติบโตเพิ่มขึ้นเมื่อเทียบกับช่วงเดียวกันของปีก่อน 5.6% โดยแยกเป็นเบี้ยประกันชีวิตรับรายใหม่ 39,749 ล้านบาท และเบี้ยประกันชีวิตรับปีต่อไป 109,656 ล้านบาท มีอัตราความคงอยู่ของกรมธรรม์อยู่ที่ 84%ทั้งนี้ ในส่วนของเบี้ยประกันชีวิตรับรายใหม่ ประกอบไปด้วย เบี้ยประกันชีวิตรับปีแรก 26,153 ล้านบาท และเบี้ยประกันชีวิตรับจ่ายครั้งเดียว 13,596 ล้านบาทสำหรับช่องทางขายที่มีการขยายตัวมากเป็นพิเศษเมื่อเทียบกับช่วงเดียวกันของปีก่อน อันดับ 1 ยังเป็นช่องทางขายผ่านธนาคาร เติบโต 7.4% ทำเบี้ยได้ 72,381 ล้านบาท มีสัดส่วน 48.4% ของเบี้ยประกันชีวิตรับรวม อันดับ 2 เป็นการขายผ่านตัวแทนประกันชีวิต เติบโต 3.6% ทำเบี้ยได้ 65,992 ล้านบาท มีสัดส่วน 44.1% อันดับ 3 เป็นการขายผ่านช่องทางการตลาดแบบตรง เติบโต 2.8% ทำเบี้ยได้ 4,034 ล้านบาท มีสัดส่วน 2.7% และอันดับ 4 การขายผ่านช่องทางอื่นๆ เติบโต 6.2% ทำเบี้ยได้ 6,999 ล้านบาท มีสัดส่วน 4.6% “ปัจจุบันประชาชนมีความรู้ความเข้าใจในเรื่องของการทำประกันชีวิตและการวางแผนทางการเงินเพิ่มมากขึ้น ประกอบกับมีความตระหนักถึงความสำคัญของการดูแลสุขภาพและการวางแผนชีวิตในวัยเกษียณ ซึ่งการซื้อกรมธรรม์ประกันชีวิตก็เป็นอีกทางเลือกหนึ่งที่ประชาชนให้ความสนใจ เพราะนอกเหนือจากผลประโยชน์ที่จะได้รับจากซื้อประกันแล้วยังได้รับความคุ้มครองชีวิตเพิ่มเติมด้วย ดังนั้นจึงขอให้ผู้เอาประกันตรวจสอบสถานะของกรมธรรม์ให้มีผลบังคับอยู่เสมอ” นางนุสรา กล่าว